Gistinóttum erlendra ferðamanna á heilsárshótelum fjölgaði alls staðar á landinu á fyrstu fjórum mánuðum ársins borið saman við sama tímabil í fyrra . Þetta kemur fram í Hagsjá hagfræðideildar Landsbankans . Í umræðunni hefur verið að nokkuð hafi borið á afbókunum á gistirými á Vesturlandi og Vestfjörðum upp á síðkastið . Talað hefur verið um 35 - 40% fækkun á gestum í þessu sambandi . Nú ná tölur Hagstofunnar einungis til og með aprílmánaðar þannig að ef þessi þróun er nýtilkomin er eðlilega ekki hægt að sjá hana í tölum Hagstofunnar fyrr en nýrri tölur berast . Tölur Hagstofunnar ná einnig einungis utan um heilsárshótel en þróunin í annars konar gistirými kann að hafa verið mun verri á síðustu mánuðum . Fjölgunin er minni eftir því sem lengra er farið frá höfuðborgarsvæðinu Fjölgun gistinátta var töluvert breytileg eftir landsvæðum á fyrstu mánuðum ársins . Styttri dvalarlengd dregur úr svigrúmi ferðamanna til að ferðast yfir langan veg hér á landi . Þar sem nær allir ferðamenn sem sækja landið heim koma í gegnum Leifsstöð er ljóst að styttri dvalarlengd kemur harðast niður á þeim svæðum sem eru langt frá millilandaflugvellinum . Þetta þýðir einnig að sú styrking sem orðið hefur á krónunni á síðustu misserum og möguleg áframhaldandi styrking til framtíðar mun koma harðar niður á svæðum eins og Austurlandi , Norðurlandi og Vestfjörðum en þeim svæðum sem liggja nær millilandafluginu .